indeståelse
Indeståelse er et køberetligt udtryk for en garanti. Efter udløbet af reklamationsfristen i Købelovens § 83, stk. 1, mister forbrugeren retten til at gøre en mangel gældende, medmindre der foreligger en indeståelse fra sælgers side, eller denne har handlet i strid med almindelig hæderlighed.
Efter Købelovens § 83, stk. 1 gælder den 2-årige reklamationsfrist således ikke, hvis sælgeren har påtaget sig at indestå for salgsgenstanden i længere tid. En sådan indeståelse vil navnlig foreligge, hvis sælgeren har afgivet en udtrykkelig garanti af længere varighed, men også andre tilkendegivelser fra sælger vil efter omstændighederne kunne betragtes som en indeståelse.
Efter forbrugerkøbsdirektivets artikel 1, nr. 2, litra e, forstås der ved en garanti: »enhver forpligtelse, som en sælger eller producent har påtaget sig over for forbrugeren til uden ekstra omkostninger at refundere købesummen eller omlevere, reparere eller på anden måde afhjælpe mangler ved forbrugsvaren, hvis den ikke svarer til de specifikationer, der fremgår af garantierklæringen eller af reklamer for varen«.